Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2012/010 RO/Mechel, Romunija) /* COM/2014/0255 final - 2014/ () */





OBRAZLOŽITVENI MEMORANDUM Člen 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[1] omogoča uporabo sredstev Evropskega sklada za prilagoditev globalizaciji (ESPG) do letne zgornje meje 150 milijonov EUR (cene iz leta 2011) poleg ustreznih razdelkov finančnega okvira. Pravila o prispevkih iz ESPG za vloge, vložene do 31. decembra 2013, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2]. Romunija je 21. decembra 2012 vložila vlogo EGF/2012/010 RO/Mechel za finančni prispevek iz ESPG zaradi odpuščanja presežnih delavcev v podjetju SC Mechel Campia Turzii SA in pri enem proizvajalcu v poproizvodni fazi (SC Mechel Reparatii Targoviste SRL) v Romuniji. Komisija je vlogo temeljito proučila in v skladu s členom 10 Uredbe (ES) št. 1927/2006 ugotovila, da so pogoji za finančni prispevek na podlagi te uredbe izpolnjeni. POVZETEK VLOGE IN ANALIZA Ključni podatki: || Referenčna št. ESPG || EGF/2012/010 Država članica || Romunija Člen 2 || (a) Glavno podjetje || SC Mechel Campia Turzii SA Dobavitelji in proizvajalci v poproizvodni fazi || 1 Referenčno obdobje || 20. 6. 2012–20. 10. 2012 Datum začetka izvajanja prilagojenih storitev || 1. 3. 2013 Datum vloge || 21. 12. 2012 Odpuščeni delavci v referenčnem obdobju || 825 Odpuščeni delavci pred referenčnim obdobjem in po njem || 688 Upravičeni odpuščeni delavci skupaj || 1 513 Pričakovano število odpuščenih delavcev, ki bodo sodelovali v ukrepih || 1 000 Izdatki za prilagojene storitve (v EUR) || 6 909 300 Izdatki za izvajanje ESPG[3] (v EUR) || 233 000 Izdatki za izvajanje ESPG (v %) || 3,26 Celotni proračun (v EUR) || 7 142 300 Prispevek ESPG (50 %) (v EUR) || 3 571 150 1. Vloga je bila vložena pri Komisiji 21. decembra 2012, do 4. marca 2014 pa je bila dopolnjena z dodatnimi informacijami. 2. Vloga izpolnjuje pogoje za pridobitev pomoči iz ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot je določeno v členu 5 navedene uredbe. Povezava med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije 3. Da bi Romunija dokazala povezavo med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije, trdi, da je sektor proizvodnje končnih izdelkov in polizdelkov iz jekla, v katerem sta bili dejavni podjetji Mechel Campia Turzii in Mechel Reparatii Targoviste, doživel hude gospodarske motnje zaradi hitrega padanja tržnega deleža EU na trgu jeklenih izdelkov in povečanja tržnega deleža držav, kot je Kitajska. Romunski organi so posredovali podatke[4], ki kažejo, da se je v jeklarski industriji kot celoti proizvodnja surovega jekla v EU-27 zmanjšala z 206,9 milijona ton leta 2006 na 177,6 milijona ton leta 2011, kar je privedlo do zmanjšanja tržnega deleža EU-27 s 16,6 % leta 2006 na 11,7 % leta 2011, medtem ko se je v istem obdobju tržni delež Kitajske povečal s 33,7 % na 45,0 %. V obdobju 2002–2011 se je tržni delež Kitajske z 20,2 % več kot podvojil, medtem ko se je tržni delež EU-27 z 20,8 % zmanjšal za polovico. 4. V obdobju 2009–2011 se je očitna poraba[5] jekla (v tonah surovega jekla) v EU-27 povečala s 127,0 milijonov ton na 168,7 milijona ton (+32,9 %), vendar ni dosegla ravni pred krizo, medtem ko se je svetovna poraba povečala s 1 219,6 milijona ton na 1 484,7 milijona ton (+21,7 %), kar je več kot leta 2008. Podoben trend je bil zabeležen za očitno porabo končnih jeklenih izdelkov, ki se je v EU-27 povečala za 32,0 % v primerjavi z 21,4 % na svetovni ravni. V EU-27 je večino tega povečanja povpraševanja pokril uvoz. 5. Med letoma 2009 in 2011 se je uvoz končnih izdelkov in polizdelkov iz jekla v EU-27 povečal s 101,0 milijonov ton na 138,4 milijona ton (+37,0 %), medtem ko se je uvoz takih izdelkov na Kitajskem zmanjšal z 22,3 milijona ton na 16,3 milijona ton (– 26,9 %). V istem obdobju se je izvoz polizdelkov in končnih izdelkov iz jekla v EU-27 povečal s 112,8 milijona ton na 145,8 milijona ton (+29,2 %), veliko večjo rast pa so imele tretje države, na primer Kitajska, (+99,8 %), ZDA (+43,8 %) ali Južna Koreja (+42,6 %), ki so leta 2009 skupaj izvozile 21,8 % končnih izdelkov in polizdelkov iz jekla na svetovni ravni, v primerjavi s 35,8 % v EU-27. Ti podatki kažejo, da je EU v zadnjih letih zabeležila znatno povečanje uvoza končnih izdelkov in polizdelkov iz jekla v EU, obenem pa relativen upad izvoza takih izdelkov, kar oboje prispeva k izgubi tržnega deleža EU v sektorju končnih izdelkov in polizdelkov iz jekla, v katerem je bilo dejavno tudi podjetje Mechel. Ti dogodki so negativno vplivali na uspešnost sektorja, kar se kaže v pritiskih na konkurenčnost jeklarske industrije EU na mednarodni ravni in izgubi delovnih mest zaradi prestrukturiranja v jeklarskem sektorju v Evropi[6]. 6. Do danes je bilo za jeklarski sektor vloženih pet vlog za sredstva iz ESPG, štiri med njimi so bile namenjene podpori delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije[7], ena pa zagotavljanju podpore delavcem, odpuščenim neposredno zaradi svetovne finančne in gospodarske krize[8]. Prikaz števila odpuščenih delavcev in skladnost z merili iz člena 2(a) 7. Romunija je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 odpuščenih delavcev v štirimesečnem obdobju v podjetju v državi članici, vključno z delavci, odpuščenimi pri njegovih dobaviteljih ali proizvajalcih v poproizvodni fazi. 8. V vlogi je navedenih 825 odpuščenih delavcev v podjetju Mechel Campia Turzii in pri enem proizvajalcu v poproizvodni fazi v štirimesečnem referenčnem obdobju od 20. junija 2012 do 20. oktobra 2012 in dodatnih 688 odpuščenih delavcev zunaj referenčnega obdobja, ki pa jih zadeva isti postopek kolektivnega odpuščanja. Število vseh teh odpuščenih delavcev je bilo izračunano v skladu s tretjo alineo drugega odstavka člena 2 Uredbe (ES) št. 1927/2006. Komisija je prejela potrditev, zahtevano v skladu s tretjo alineo drugega odstavka člena 2, da je to dejansko število odpuščenih delavcev. Razlaga nepredvidene narave navedenega odpuščanja delavcev 9. Romunski organi trdijo, da odločitve za odpuščanje delavcev v podjetju Mechel Campia Turzii ni bilo mogoče predvideti. Novembra 2009 je podjetje Mechel napovedalo dokončanje treh novih proizvodnih linij v svojem obratu v mestu Câmpia Turzii. Vendar se je ob koncu leta 2011 podjetje Mechel v Romuniji znašlo v finančnih težavah zaradi izgub, ki so nastale v prejšnjih dveh poslovnih letih zaradi neugodnih cen na evropskih trgih jekla ter s tem povezanim povečanjem cen odpadnega železa in slabim povpraševanjem po končnih izdelkih. Konec leta 2011 je podjetje Mechel Campia Turzii sprejelo več ukrepov za zmanjšanje stroškov zaposlenih (npr. ukinitev poviševanja plač, bonusov in spodbud, prepoved nadur, reorganizacija delovnih izmen, skrajšanje delovnega časa, uskladitev plač z delovnim časom). Vendar ti ukrepi niso odpravili finančnih težav podjetja, ki se je zato odločilo za kolektivno odpuščanje. Opredelitev podjetij, ki odpuščajo, in delavcev, za katere je predvidena pomoč 10. Vloga se nanaša na 1 513 odpuščenih delavcev (1 441 med referenčnim obdobjem in po njem v podjetju Mechel Campia Turzii ter 72 v podjetju Mechel Reparatii Targoviste). Romunski organi ocenjujejo, da bo v usklajenem svežnju prilagojenih storitev sodelovalo 1 000 odpuščenih delavcev. 11. Razčlenitev delavcev, za katere je predvidena pomoč: Kategorija || Število || Odstotek Moški || 728 || 72,80 Ženske || 272 || 27,20 Državljani EU || 1 000 || 100,00 Državljani nečlanic EU || 0 || 0,00 Stari od 15 do 24 let || 9 || 0,90 Stari od 25 do 54 let || 879 || 87,90 Stari od 55 do 64 let || 112 || 11,20 Starejši od 64 let || 0 || 0,00 12. Štirje delavci, za katere je predvidena pomoč, imajo dolgotrajne zdravstvene težave ali so invalidni. 13. Razčlenitev po poklicnih kategorijah: Kategorija || Število || Odstotek Menedžerji || 32 || 3,20 Strokovnjaki || 61 || 6,10 Tehniki in drugi strokovni delavci || 91 || 9,10 Uradniki za pisarniško poslovanje || 81 || 8,10 Poklici za storitve, prodajalci || 6 || 0,60 Poklici za neindustrijski način dela || 271 || 27,10 Upravljavci strojev in naprav, industrijski izdelovalci in sestavljavci || 449 || 44,90 Poklici za preprosta dela || 9 || 0,90 14. Romunija je v skladu s členom 7 Uredbe (ES) št. 1927/2006 potrdila, da je upoštevala politiko enakosti spolov ter politiko nediskriminacije ter da ju bo v različnih fazah izvajanja in še zlasti pri dostopu do ESPG še naprej uporabljala. Opis zadevnega območja ter njegovih organov in zainteresiranih strani 15. Odpuščanja so najbolj prizadela občino Câmpia Turzii in njeno okolico, na jugovzhodu okrožja Cluj na severozahodu Romunije. Z družbeno-gospodarskega vidika so za območje mesta Câmpia Turzii značilni nizki dohodki in nizka diverzifikacija gospodarskih dejavnosti. Zavod za zaposlovanje v okrožju Cluj (AJOFM) ocenjuje, da je približno polovica delovno sposobnega prebivalstva v mestu Câmpia Turzii zaposlena v industrijskem sektorju. Podjetje Mechel Campia Turzii je bilo s 1 837 zaposlenimi (junija 2012), ki predstavljajo približno tretjino skupnega števila zaposlenih v regiji, največji delodajalec na tem območju. Lokalni trg dela je zelo omejen, saj dosega stopnja brezposelnosti v mestu Câmpia Turzii in okolici na splošno približno 5 %, stopnja prostih delovnih mest pa je zelo nizka (manj kot 0,5 %)[9]. 16. Organa, odgovorna za izvajanje ukrepov, sta romunski nacionalni zavod za zaposlovanje (ANOFM) in zavod za zaposlovanje v okrožju Cluj (AJOFM Cluj). 17. Drugi deležniki so lokalni in regionalni organi, sindikati in podjetja, ki bodo povezana s kooperativnim podjetjem, ki bo ustanovljeno za podporo delavcem, za katere je predvidena pomoč v okviru ukrepa „pomoč za začetek samostojnih dejavnosti“. Pričakovani vpliv odpuščanja delavcev na lokalno, regionalno ali državno zaposlenost 18. Več kot dve tretjini odpuščenih delavcev živi v mestu Câmpia Turzii in njegovi okolici, skoraj tretjina pa v drugih delih okrožja Cluj. Po podatkih AJOFM Cluj je bila pred odpuščanjem stopnja brezposelnosti v okrožju Cluj 3,7 %, po odpuščanju pa se je februarja 2013 zvišala na 4,1 %. Število brezposelnih v mestu Câmpia Turzii in okolici se je zaradi odpuščanja več kot podvojila, s 481 na 1 290, odstotek brezposelnih oseb med prebivalci, starimi od 18 do 62 let, pa se je povečal z 2,7 % na 7,2 %. Odpuščanja so zato glede na majhno število prostih delovnih mest v mestu Câmpia Turzii in okolici (povprečno 30 na mesec) in omejeno število potencialnih delodajalcev močno vplivala na lokalni trg dela. Med letoma 2008 in 2010 se je število zaposlenih v jeklarski industriji v okrožju Cluj stalno zmanjševalo, prav tako pa neto obseg naložb v tej industriji. Po podatkih AJOFM Cluj ima večina odpuščenih delavcev kvalifikacije, ki so specifične za metalurško industrijo, vendar pri delodajalcih, ki imajo prosta delovna mesta v okrožju Cluj, za take kvalifikacije ni več povpraševanja. Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov 19. Vsi naslednji ukrepi so del usklajenega svežnja prilagojenih storitev, namenjenega ponovni vključitvi odpuščenih delavcev na trg dela[10]: – Registracija delavcev: ta ukrep pomeni izpolnitev obrazca za registracijo v podatkovni zbirki centra za usklajevanje projekta, da se opredelijo spretnosti, kompetence in izkušnje vsakega delavca, potrdi njihov status in določijo njihove potrebe in želje. – Informiranje, poklicno usmerjanje in svetovanje: ta ukrep pomeni vrsto dejavnosti, ki jih bo pripravil center za usklajevanje projekta: – informiranje podjetij na območju mesta Câmpia Turzii o projektu in iskanje prostih delovnih mest; – informiranje delavcev, za katere je predvidena pomoč, o lokalnem trgu dela, delovni zakonodaji, poklicnem usposabljanju in zaposlitvenih možnostih; – opravljanje motivacijskih razgovorov, psiholoških ocen in testov sposobnosti z delavci, za katere je predvidena pomoč; – zagotavljanje poklicnega svetovanja in usmerjanja za delavce, za katere je predvidena pomoč, in oblikovanje akcijskih načrtov za vsakega posameznega delavca; – svetovanje o tem, kako najti zaposlitev, kako navezati stik s potencialnim delodajalcem, kako se obnašati pred in po razgovoru za službo; – oblikovanje priporočil za sodelovanje v drugih projektnih dejavnostih (npr. poklicnem usposabljanju, pripravništvu, kooperativnem podjetju). – Poklicno usposabljanje in pripravništvo: gre za zagotavljanje poklicnega usposabljanja za delavce, ki ustreza njihovim potrebam, opredeljenim v okviru informiranja, poklicnega usmerjanja in svetovanja. Usposabljanja, ki bodo običajno trajala od tri do šest mesecev, bodo na voljo skupinam od 7 do 28 oseb, vodili pa jih bodo pooblaščeni zunanji ponudniki, priznani s strani nacionalne agencije za plačila in nadzor socialne varnosti ter nacionalnega centra za poklicno usposabljanje. Po zaključku bodo udeleženci dobili potrdilo o pridobljenih kompetencah[11]. Ponudniki usposabljanja bodo plačani z boni za nadomestilo po tem, ko bo dogovor potrdil AJOFM Cluj ter ko bo usposabljanje končano in bodo udeleženci prejeli potrdilo. Center za usklajevanje projekta bo usklajeval dejavnosti usposabljanja in spremljal vsako usposabljanje. Udeležence usposabljanja bo spremljal šest mesecev po zaključku usposabljanja. Delavci bodo lahko sodelovali tudi pri pripravništvih, ki bodo trajala od 5 do 90 dni in jih bodo posebej za odpuščene delavce organizirali potencialni delodajalci na območju, ki ga je prizadelo odpuščanje delavcev. – Pomoč za začetek samostojnih dejavnosti: AJOFM Cluj bo pomagal ustanoviti novo podjetje v obliki kooperativne družbe[12] s statutom[13], v katerega bo včlanjeno 250 delavcev, za katere je predvidena pomoč, in ki bo proizvajalo različne izdelke športne opreme za romunskega proizvajalca športne opreme, ki je tudi sam podizvajalec multinacionalnega proizvajalca športne opreme[14]. Delavcem, za katere je predvidena pomoč, je bila ponujena možnost, da izrazijo svoje zanimanje za včlanitev v kooperativno podjetje. AJOFM Cluj bo izmed zainteresiranih delavcev, za katere je predvidena pomoč, s pomočjo testov sposobnosti izbral 250 članov kooperativnega podjetja in jih poslal na opravljanje pripravništva v druga podjetja, ki se ukvarjajo s podobno dejavnostjo, kjer bodo ocenjeni. Vsak izbrani delavec bo upravičen do bona v višini 15 000 EUR, ki ga bo lahko uporabil kot članski prispevek h kapitalu kooperativnega podjetja[15]. Poleg dela, rezerviranega za pravne in upravne stroške zagona podjetja ter za obratna sredstva[16], bo glavni del teh sredstev kooperativno podjetje uporabilo za nakup potrebnih strojev, opreme in surovin za izvajanje svoje proizvodne dejavnosti[17]. Stroji, oprema in surovine bodo plačani s finančnimi sredstvi, zagotovljenimi z boni vsakega člana kooperativnega podjetja. – Obstaja povezava med potrebo po nakupu teh sredstev, opremljanjem proizvodnih prostorov in številom delavcev, ki se bodo pridružili kooperativnemu podjetju. Stopnja vključevanja delavcev v kooperativno podjetje temelji na potrebah po nakupu sredstev in poslovanju kooperativnega podjetja. Delavci bodo imeli v kooperativnem podjetju enake pravice. Skupaj bodo lastniki proizvodnih sredstev, določili bodo višino svoje plače in dividend ter sprejeli odločitev glede prihodnjih poslovnih načrtov in naložb[18]. Delavci se bodo zavezali, da bodo v kooperativnem podjetju ostali prva tri leta poslovanja. Če se delavci odločijo oditi pred tem rokom, bo upravni organ kooperativnega podjetja določil znesek nadomestila, ki bo ustrezal njihovemu prispevku k osnovnemu kapitalu kooperativnega podjetja, in pod katerimi pogoji se lahko izplača navedenim delavcem. Novi člani, ki bi se želeli pridružiti kooperativnemu podjetju, bodo morali prispevati enakovreden znesek (ki se lahko financira z drugimi podpornimi projekti). – Med kooperativnim podjetjem in naročniškim podjetjem bo sklenjena komercialna pogodba za začetno obdobje štirih let, ki ga je mogoče podaljšati (naročniško podjetje ima sklenjeno desetletno pogodbo z multinacionalnim proizvajalcem športne opreme). Pogodba med kooperativnim in naročniškim podjetjem bo sklenjena po tržnih pogojih in bo kooperativnemu podjetju zagotavljala dohodek, čeprav ne bo klavzule o izključnosti, tako da bo lahko kooperativno podjetje razširilo bazo svojih strank. Kooperativno podjetje bo moralo zagotoviti vzdržnost projekta s pisnim zagotovilom AJOFM Cluj[19]. – Komisija meni, da ta ukrep, ki je po svoji strukturi in izvajanju inovativen, v celoti izpolnjuje pogoje za upravičene ukrepe iz člena 3(a) Uredbe (ES) št. 1927/2006 in zlasti da ustreza kategoriji ukrepov „spodbujanje podjetništva ali pomoč za samozaposlitev“. – Najem proizvodnih prostorov in plačilo najemnine za obdobje trajanja projekta: dejavnosti kooperativnega podjetja se bodo začele s poskusno proizvodno linijo, ki bo zaposlovala 50 delavcev in se bo postopoma razširila na skupaj 250 delavcev. Najemnino za proizvodne objekte in naprave bo do konca izvajanja ESPG (marec 2015) plačeval AJOFM Cluj (s sofinanciranjem iz ESPG), nato pa naročniško podjetje kooperativnega podjetja. – Nadomestilo za potne stroške: gre za nadomestilo do 250 EUR na osebo, ki je namenjeno kritju stroškov delavcev za potovanje od doma do kraja, kamor so povabljeni na razgovor za službo ali kjer potekajo druge projektne dejavnosti. Upravičenci morajo imeti stalno prebivališče na območju, ki ga je prizadelo odpuščanje, in sodelovati vsaj pri dveh projektnih dejavnostih. – Nadomestilo za razgovor: ta ukrep predstavlja nadomestilo do 100 EUR na osebo, ki se izplača delavcem, ki sodelujejo pri razgovorih za službo, izbirnih testih ali drugih postopkih za rekrutiranje, ki jih organizira potencialni delodajalec. Nadomestila so namenjena kritju osebnih stroškov, povezanih z razgovorom. Upravičenci lahko prejmejo največ dvoje nadomestil, če sodelujejo v več kot dveh razgovorih z različnimi delodajalci. – Nadomestilo za pripravništvo: ta ukrep pomeni nadomestilo v višini do 1 000 EUR[20] (ali do 3 000 EUR za delavce, ki se usposabljajo za tehnično ali specializirano delo[21]), ki se izplača delavcem, ki opravljajo pripravništvo. Nadomestila so namenjena kritju stroškov bivanja, zdravstvenega zavarovanja, hrane, surovin, zaščitne opreme ipd. Upravičenci morajo prebivati na območju, ki ga je prizadelo odpuščanje delavcev, in sodelovati pri vsaj dveh projektnih dejavnostih. – Dnevnice: ta ukrep pomeni pavšalno plačilo 150 EUR delavcem, ki opravljajo pripravništvo. Dnevnice so nadomestilo za dejstvo, da nekateri ukrepi lahko potekajo izven območja prebivanja upravičencev, ki so zaradi tega lahko začasno ločeni od doma in družine. Osebe, ki opravljajo pripravništvo, ne prejemajo več nadomestila za brezposelnost in med pripravništvom ne smejo biti zaposlene. Dnevnice se izplačajo le enkrat, in sicer po koncu ukrepa, pri katerem je delavec sodeloval. – Nadomestilo za udeležbo: gre za pavšalno plačilo v višini 200 EUR delavcem, ki prejmejo potrdilo o opravljenem programu poklicnega usposabljanja. Nadomestilo je namenjeno motiviranju delavcev in kot nadomestilo za stroške, ki nastanejo z njihovo udeležbo v usposabljanju. Osebe, ki sodelujejo v usposabljanju, v obdobju usposabljanja ne smejo biti zaposlene, saj je obiskovanje usposabljanja obvezno, poteka pa običajno dopoldne. – Nadomestilo za potne stroške, za razgovor in za pripravništvo se bo izplačalo, ko bodo upravičenci predložili dokazila (npr. potrdilo o plačilu, račun itd.). Delavci, ki opravljajo pripravništvo in prejmejo dnevnice, ne bodo prejeli nadomestila za potne stroške, saj prevoz zagotovi podjetje ki organizira pripravništvo. – Mentorstvo po vključitvi na trg dela: gre za mentorske dejavnosti, ki jih zagotavljajo delodajalci za novo zaposlene delavce za obdobje od treh do šestih mesecev. Mentor bo zagotavljal podporo in pomoč za lažji prehod s statusa odpuščenega delavca na status zaposlene osebe. 20. Izdatki za izvajanje ESPG, ki so vključeni v vlogo v skladu s členom 3 Uredbe (ES) št. 1927/2006, zajemajo pripravo, nadzor ter širjenje informacij in obveščanje javnosti. 21. Prilagojene storitve, ki so jih predstavili romunski organi, so aktivni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Romunski organi skupne stroške ocenjujejo na 7 142 300 EUR, od tega izdatke za prilagojene storitve na 6 909 300 EUR, izdatke za izvajanje ESPG pa na 233 000 EUR (tj. 3,26 % skupnega zneska). Skupni zaprošeni prispevek iz ESPG znaša 3 571 150 EUR (50 % skupnih stroškov). Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) Prilagojene storitve (prvi odstavek člena 3 Uredbe (ES) št. 1927/2006) Registracija delavcev || 1 000 || 50 || 50 000 Informiranje, poklicno usmerjanje in svetovanje || 1 000 || 1 500 || 1 500 000 Poklicno usposabljanje in pripravništvo || 500 || 800 || 400 000 Pomoč za začetek samostojnih dejavnosti || 250 || 15 000 || 3 750 000 Najem proizvodnih prostorov in plačilo najemnine za obdobje trajanja projekta || 250 || 860 || 215 000 Nadomestilo za potne stroške || 300 || 250 || 74 300 Nadomestilo za razgovor || 400 || 100 || 40 000 Nadomestilo za pripravništvo || 400 || 1 000 || 400 000 Dnevnice || 400 || 150 || 60 000 Nadomestilo za udeležbo || 500 || 200 || 100 000 Mentorstvo po vključitvi na trg dela || 400 || 800 || 320 000 Vmesni seštevek za prilagojene storitve || || 6 909 300 Izdatki za izvajanje ESPG (tretji odstavek člena 3 Uredbe (ES) št. 1927/2006) Priprava || || 153 000 Upravljanje || || 0 Širjenje informacij in obveščanje javnosti || || 70 000 Nadzor || || 10 000 Vmesni seštevek izdatkov za izvajanje ESPG || || 233 000 Skupni predvideni stroški || || 7 142 300 Prispevek ESPG (50 % skupnih stroškov) || || 3 571 150 22. Romunski organi so potrdili, da ukrepi dopolnjujejo ukrepe, financirane iz strukturnih skladov[22], in da bo vsakršno dvojno financiranje preprečeno. Za preprečitev dvojnega financiranja dejavnosti v okviru ESS in ESPG so romunski organi podpisali okvirni protokol, ki organom, vključenim v upravljanje operacij ESS, omogoča, da pregledajo zbirke podatkov Ministrstva za delo, družino, socialno varstvo in starejše, organa za upravljanje operativnega programa ESS „Razvoj človeških virov“ in ANOFM. Datum začetka ali predvidenega začetka izvajanja prilagojenih storitev za prizadete delavce 23. Romunija je prilagojene storitve za prizadete delavce, vključene v usklajeni sveženj, predlagan za sofinanciranje iz ESPG, začela izvajati 1. marca 2013. Ta datum je zato začetek obdobja upravičenosti za katero koli pomoč, ki bi se lahko dodelila iz ESPG. Postopki za posvetovanje s socialnimi partnerji 24. Z odpuščenimi delavci so bila med pripravo vloge za pomoč iz ESPG večkrat opravljena posvetovanja. Postopki za posvetovanje s socialnimi partnerji o predlaganem usklajenem svežnju prilagojenih storitev so vključevali naslednje: · junija 2012 je bilo organizirano srečanje ministra za delo in vodstva podjetja Mechel Campia Turzii o stališču podjetja glede načrtovanega odpuščanja; · avgusta 2012 je bilo organizirano srečanje med namestnikom ministra za socialni dialog in člani komisije za socialni dialog (ki vključuje predstavnike sindikatov) o razmerah, ki so nastale zaradi odpuščanja; · septembra 2012 je bilo organizirano srečanje med namestnikom ministra za socialni dialog ter predstavniki sindikatov in lokalnih javnih organov o možnosti romunske vlade, da zaprosi za pomoč iz ESPG. 25. Romunski organi so potrdili, da so bile zahteve nacionalne zakonodaje in zakonodaje EU o kolektivnem odpuščanju upoštevane. Informacije o ukrepih, ki so obvezni v skladu z nacionalno zakonodajo ali kolektivnimi pogodbami 26. Kar zadeva merila iz člena 6 Uredbe (ES) št. 1927/2006, so romunski organi v svoji vlogi: · potrdili, da finančni prispevek ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja, · pokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev, · potrdili, da navedeni upravičeni ukrepi niso financirani iz drugih finančnih instrumentov EU. Sistemi upravljanja in nadzora 27. Romunija je Komisijo obvestila, da bodo finančni prispevek upravljali in nadzorovali isti organi, ki upravljajo in nadzorujejo ESS. Finančni prispevek bo upravljal ANOFM, ki je bil imenovan kot nacionalni organ, pristojen za upravljanje finančnih prispevkov iz ESPG. Sklep vlade št. 11/2009 vzpostavlja institucionalni okvir za usklajevanje in upravljanje finančnih prispevkov iz ESPG. Posebne smernice opisujejo postopke upravljanja ESPG, vlogo različnih vključenih organov ter mehanizme za zagotavljanje skladnosti s splošnimi načeli za upravljanje ESPG in ustreznim pravnim okvirom. Revizijski organ, ki je del romunskega računskega sodišča, je bil imenovan kot revizijski organ za ESPG. Financiranje 28. Na podlagi vloge Romunije je predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) 3 571 150 EUR, kar je 50 % skupnih stroškov. Dodelitev sredstev iz Sklada, ki jo predlaga Komisija, temelji na informacijah, ki jih je predložila Romunija. 29. Ob upoštevanju največjega možnega zneska finančnega prispevka iz ESPG v skladu s členom 12 Uredbe Sveta (EU, Euratom) št. 1311/2013 in možnosti za prerazporeditev odobrenih sredstev Komisija predlaga uporabo sredstev ESPG v celotnem zgoraj navedenem znesku. 30. Predlagano odločitev o uporabi sredstev ESPG bosta skupaj sprejela Evropski parlament in Svet v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[23]. 31. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2014 v skladu s točko 13 Medinstitucionalnega sporazuma z dne 2. decembra 2013. Vir odobritev plačil Odobritve iz proračunske postavke ESPG proračuna za leto 2014 se bodo uporabile za kritje zneska 3 571 150 EUR, potrebnega za to vlogo. Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2012/010 RO/Mechel, Romunija) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[24], zlasti člena 12(3) Uredbe, ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[25], zlasti točke 13 Sporazuma, ob upoštevanju predloga Evropske komisije[26], ob upoštevanju naslednjega: (1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela. (2) Sredstva ESPG ne presegajo najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[27]. (3) Romunija je vlogo za uporabo sredstev ESPG v zvezi z odpuščanjem presežnih delavcev v podjetju SC Mechel Campia Turzii SA in pri enem proizvajalcu v poproizvodni fazi vložila 21. decembra 2012, do 4. marca 2014 pa jo je dopolnila z dodatnimi informacijami. Vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 3 571 150 EUR. (4) Zato bi bilo treba uporabiti sredstva ESPG, da se zagotovi finančni prispevek za vlogo, ki jo je vložila Romunija – SPREJELA NASLEDNJI SKLEP: Člen 1 V okviru splošnega proračuna Evropske unije za proračunsko leto 2014 se iz Evropskega sklada za prilagoditev globalizaciji (ESPG) uporabi vsota 3 571 150 EUR v odobritvah za prevzem obveznosti in odobritvah plačil. Člen 2 Ta sklep se objavi v Uradnem listu Evropske unije. V Bruslju, Za Evropski parlament Za Svet Predsednik Predsednik [1] UL L 347, 20.12.2013, str. 884. [2] UL L 406, 30.12.2006, str. 1. [3] V skladu s tretjim odstavkom člena 3 Uredbe (ES) št. 1927/2006. [4] Vir: World Steel Association, Steel Statistical Yearbook 2012. [5] Očitna poraba je proizvodnja plus uvoz minus izvoz. [6] Glej sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij Akcijski načrt za konkurenčno in trajnostno jeklarsko industrijo v Evropi (COM(2013) 407). [7] EGF/2009/022/BG/Kremikovtsi AD (Komisija je vlogo zavrnila), EGF/2013/002 BE/Carsid (vloga je bila vložena pri Komisiji 2. aprila 2013), EGF/2013/007 BE Duferco-NLMK (vloga je bila vložena pri Komisiji 27. septembra 2013). [8] EGF/2010/007 AT/Steiermark in Niederösterreich. Sklep 2011/652/ES z dne 27. septembra 2011 (UL L 263, 7.10.2011, str. 9). [9] Stopnja prostih delovnih mest je odstotek prostih delovnih mest v primerjavi s skupnim številom zasedenih in nezasedenih delovnih mest. V tretjem četrtletju leta 2012 je bila ocenjena stopnja prostih delovnih mest v EU-28 (NACE Rev. 2, oddelki B do S (industrija, gradbeništvo, storitve) 1,4 %. [10] Številni predlagani ukrepi so podobni tistim, ki se izvajajo ali so se izvajali v primeru EGF/2011/014 RO/Nokia. [11] Usposabljanje je namenjeno odpuščenim delavcev, ki ne bodo izbrani za sodelovanje v kooperativnem podjetju. [12] Romunski organi menijo, da ukrepi za podporo ustanavljanju podjetij posameznih delavcev ne bi bili učinkoviti, saj je povpraševanje po blagu in storitvah v regiji zaradi slabih življenjskih pogojev zelo majhno. [13] Novo podjetje se oblikuje na podlagi zakona št. 1/2005 o ustanavljanju kooperativnih podjetij. [14] Naročniško podjetje je bilo izbrano na podlagi tržne raziskave AJOFM za iskanje ustreznih podjetij, ki bi bila pripravljena vlagati v območje mesta Câmpia Turzii in sodelovati pri ustanovitvi kooperativnega podjetja. [15] Po navedbah romunskih organov je bil znesek v višini 15 000 EUR na delavca izračunan tako, da so se ocenjeni celotni stroški poslovanja delili s pričakovanim številom potrebnih delavcev. Med AJOFM Cluj in vsakim članom kooperativnega podjetja bo za izdajo bona sklenjena pogodba, ki bo določala, da morajo odpuščeni delavci spoštovati načrt za ustanovitev in izvajanje kooperativnega podjetja. [16] Obratni kapital se nanaša na znesek, ki je potreben za kritje stroškov dejavnosti kooperativnega podjetja za nekajmesečno obdobje, ki začne teči od trenutka, ko se kooperativno podjetje odloči za preskušanje in proizvodnjo, konča pa se, ko prejme plačilo za prvi dobavljeni izdelek. [17] V praksi bo AJOFM Cluj plačal 15 000 EUR neposredno kooperativnemu podjetju na podlagi računov, ki jih podjetja, ki bodo dobavila stroje, opremo in surovino, izdajo kooperativnemu podjetju, ter katerih koli računovodskih listin v skladu z zakonom. [18] Delavci lahko imenujejo strokovno vodstvo, čeprav bi tudi nekateri nekdanji delavci podjetja Mechel z ustreznimi izkušnjami lahko opravljali vodstvene ali podporne funkcije (kadrovska služba, računovodstvo, inženirska delovna mesta, nadzor proizvodne linije, prodaja itd.). Pravice in pogoje v zvezi z delavci, ki se lahko pridružijo kooperativnemu podjetju ali izstopijo iz njega, bo določilo vodstvo kooperativnega podjetja, posredno z glasovalnimi pravicami v generalni skupščini pa tudi vsak član kooperativnega podjetja. [19] AJOFM Cluj bo sklenil pogodbo s kooperativnim podjetjem, v kateri bodo klavzule o ustanovitvi, poslovanju in vzdržnosti kooperativnega podjetja, pa tudi klavzule za primer, če obveznosti iz te pogodbe ne bodo upoštevane. Podobna pogodba bo podpisana med AJOFM Cluj in podjetji, ki bodo zaposlila brezposelne delavce. Če podjetje, ki zaposluje, ne izpolnjuje svojih pogodbenih obveznosti, bo moralo vrniti prejeta sredstva. [20] Ta znesek je bil določen na podlagi ocen, ki so jih predložili potencialni delodajalci in ponudniki pripravništev v zvezi s stroški, povezanimi z opravljanjem pripravništva delavcev, za katere je predvidena pomoč. [21] Višji znesek nadomestila za delavce, ki se usposabljajo za tehnično ali specializirano delo, je posledica dejstva, da je obdobje pripravništva za takšno osebje trikrat daljše, kar pomeni višje stroške. [22] Romunski organi bodo na primer dopolnili ukrepe ESPG s projektom Callcem, ki ga sofinancira ESS. Projekt Callcem ponuja storitve iskanja prostih delovnih mest in usklajevanja ponudbe prostih delovnih mest s povpraševanjem iskalcev zaposlitve (po telefonu ali računalniško). [23] UL C 373, 20.12.2013, str. 1. [24] UL L 406, 30.12.2006, str. 1. [25] UL C 373, 20.12.2013, str. 1. [26] UL C […], […], str.[…]. [27] UL L 347, 20.12.2013, str. 884.